CELEX: 32018D2012
Language: et
Date: 2018-12-17 00:00:00
Title: Nõukogu otsus (ÜVJP) 2018/2012, 17. detsember 2018, millega muudetakse otsust (ÜVJP) 2015/1333 piiravate meetmete kohta seoses olukorraga Liibüas

18.12.2018   
               
               
                  ET
               
               
                  Euroopa Liidu Teataja
               
               
                  L 322/51
               
            
         NÕUKOGU OTSUS (ÜVJP) 2018/2012,
         17. detsember 2018,
         millega muudetakse otsust (ÜVJP) 2015/1333 piiravate meetmete kohta seoses olukorraga Liibüas
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 31. juulil 2015 vastu otsuse (ÜVJP) 2015/1333 (1) piiravate meetmete kohta seoses olukorraga Liibüas.
                  
               
                     (2)
                  
                  
                     ÜRO Julgeolekunõukogu võttis 5. novembril 2018 vastu resolutsiooni 2441 (2018), milles kinnitas taas oma tugevat pühendumist Liibüa suveräänsusele, sõltumatusele, territoriaalsele terviklikkusele ja riiklikule ühtsusele ning märkis, et olukord Liibüas ohustab jätkuvalt rahvusvahelist rahu ja julgeolekut.
                  
               
                     (3)
                  
                  
                     ÜRO Julgeolekunõukogu otsustas, et ÜRO Julgeolekunõukogu resolutsiooniga 2146 (2014) antud lube ja kehtestatud meetmeid kohaldatakse laevade suhtes, mis lastivad, veavad või lossivad naftat, sealhulgas toornaftat ja rafineeritud naftatooteid, mida Liibüast ebaseaduslikult eksporditakse või püütakse sealt eksportida.
                  
               
                     (4)
                  
                  
                     ÜRO Julgeolekunõukogu täpsustas lisaks, et tegevuse hulka, mis ohustab Liibüa rahu, stabiilsust või julgeolekut, või takistab või õõnestab poliitilise ülemineku edukat lõpuleviimist, võib kuuluda ka seksuaalsete ja soopõhiste vägivallategude kavandamine, juhtimine ja toimepanemine.
                  
               
                     (5)
                  
                  
                     Käesoleva otsusega ette nähtud teatavate meetmete rakendamiseks on vaja täiendavaid liidu meetmeid.
                  
               
                     (6)
                  
                  
                     Otsust (ÜVJP) 2015/1333 tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust (ÜVJP) 2015/1333 muudetakse järgmiselt.
            
                        1)
                     
                     
                        Artikli 6 lõige 1 asendatakse järgmisega:
                        
                           „1.   Liikmesriigid võivad vastavalt ÜRO Julgeolekunõukogu resolutsiooni 2146 (2014) punktidele 5–9, ÜRO Julgeolekunõukogu resolutsiooni 2362 (2017) punktile 2 ja ÜRO Julgeolekunõukogu resolutsiooni 2441 (2018) punktile 2 kontrollida avamerel asuvaid loetellu kantud laevu, kasutades kõiki konkreetsele olukorrale vastavaid meetmeid ja järgides täiel määral rahvusvahelist humanitaarõigust ja rahvusvahelisi inimõigusi käsitlevaid õigusakte, ning teha selliseid kontrolle ja anda laevadele korraldusi võtta asjakohaseid meetmeid, et vedada nafta, sealhulgas toornafta ja rafineeritud naftatooted tagasi Liibüasse, tehes seda Liibüa valitsuse nõusolekul ja temaga kõnealuse tegevuse kooskõlastades.“
                        
                     
                  
                        2)
                     
                     
                        Artikli 8 lõige 1 asendatakse järgmisega:
                        
                           „1.   Liikmesriigid võtavad vajalikud meetmed, et nende territooriumile ei saaks siseneda ega seda läbida ÜRO Julgeolekunõukogu resolutsiooni 1970 (2011) punkti 22, ÜRO Julgeolekunõukogu resolutsiooni 1973 (2011) punkti 23, ÜRO Julgeolekunõukogu resolutsiooni 2174 (2014) punkti 4, ÜRO Julgeolekunõukogu resolutsiooni 2213 (2015) punkti 11, ÜRO Julgeolekunõukogu resolutsiooni 2362 (2017) punkti 11 ja ÜRO Julgeolekunõukogu resolutsiooni 2441 (2018) punkti 11 kohaselt julgeolekunõukogu või komitee poolt loetellu kantud isikud, kelle suhtes kohaldatakse reisipiiranguid, nagu on loetletud I lisas.“
                        
                     
                  
                        3)
                     
                     
                        Artikli 9 lõige 1 asendatakse järgmisega:
                        
                           „1.   Külmutatakse kõik rahalised vahendid, muud finantsvarad ja majandusressursid, mis otseselt või kaudselt kuuluvad ÜRO Julgeolekunõukogu resolutsiooni 1970 (2011) punkti 22, ÜRO Julgeolekunõukogu resolutsiooni 1973 (2011) punktide 19 ja 23, ÜRO Julgeolekunõukogu resolutsiooni 2174 (2014) punkti 4, ÜRO Julgeolekunõukogu resolutsiooni 2213 (2015) punkti 11, ÜRO Julgeolekunõukogu resolutsiooni 2362 (2017) punkti 11 ning ÜRO Julgeolekunõukogu resolutsiooni 2441 (2018) punkti 11 kohaselt julgeolekunõukogu või komitee poolt loetellu kantud isikutele ja üksustele, kelle suhtes kohaldatakse vara külmutamist, või on kõnealuste isikute ja üksuste kontrolli all, nagu on loetletud III lisas.“
                        
                     
                  
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 17. detsember 2018
            
               
                  Nõukogu nimel
               
               
                  eesistuja
               
               E. KÖSTINGER
            
         
         
            (1)  Nõukogu 31. juuli 2015. aasta otsus (ÜVJP) 2015/1333 piiravate meetmete kohta seoses olukorraga Liibüas ja millega tunnistatakse kehtetuks otsus 2011/137/ÜVJP (ELT L 206, 1.8.2015, lk 34).